Document ID: /roh_data/filtered/fineweb-2-filterrobots_roh.jsonl.gz/40626

El saja mo in simpel «song- and dance-man», in entertainer pia, ha Polo Hofer ditg ina giada da sasez, ma sco tal um da la chanzun e dal saut ha il rockadur bernais cuntanschì renum naziunal, anzi, ins po dir che Polo saja oramai ina da las figuras musicalas las pli impurtantas da noss pajais.
Il bab dal «mundartrock» svizzer
Ses renum ha Urs «Polo» Hofer obtegnì tras lantschar e propagar la musica pop chantada en ses dialect bernais, l’emprim cun la gruppa pioniera Rumpelstilz durant ils onns ’70. En il ravugl da gruppas sco il Schmetterding ubain la Schmetterband ha el lura cultivà in rock multifar e cumpetent, viscal e spiertus tras plirs decennis enfin il di dad oz, colliond il blues afroamerican cun la melodia alpina. En quest senn ins po propi numnar Hofer il bab dal «mundartrock» svizzer. Sias chanzuns «Teddybär» e «Kiosk» èn veritabels semperverds da la musica pop indigena, chantads en scolas ed en ustarias, sia oda «Alperose» è perfin daventada ina spezia dad imni alternativ helvetic.
Ultima turnea
En ils ultims onns ha Polo Hofer subì divers problems da sanadad – magari èn quels er in motiv per sia decisiun da smetter uss definitiv cun ses «geschmetter». La turnea actuala saja la davosa e l’album annunzià il vairamain ultimischem, ha il trubadur empermess.
Diversas contribuziuns spezialas tar RTR
RTR celebrescha dentant l’anniversari radund sco festa dad in babun musical anc en cumplaina furma, cun diversas contribuziuns spezialas en chaussa, en La Truvaglia ed en ils Semperverds dal glindesdi, sco er en Las Perlas dal venderdi, ils 20 da mars.